A Bizottság rendelete
(2003. május 21.)
a savasságot szabályozó "benzoesav" takarmányokban való felhasználásának ideiglenes engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1756/2002/EK rendelettel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2], és különösen annak 3. cikkére és 9e. cikkének (1) bekezdésére,
mivel:
(1) A 70/524/EGK irányelv előírja, hogy adalékanyag akkor hozható forgalomba, ha a közösségi engedélyt arra megadták.
(2) A 70/524/EGK irányelv C. mellékletének II. részében említett adalékanyagok esetében, amelyek közé a savasságot szabályozó anyagok is tartoznak, új takarmány-adalékanyag alkalmazására akkor adható ideiglenes engedély, ha teljesülnek az említett irányelvben megállapított feltételek, valamint a rendelkezésre álló eredmények alapján ésszerűen feltételezhető, hogy a takarmányban való alkalmazása során az adalékanyag a szóban forgó irányelv 2. cikkének a) pontjában említett hatások egyikét kifejti. Ilyen ideiglenes engedély legfeljebb négyéves időtartamra adható.
(3) A savasságot szabályozó "benzoesav" készítményre vonatkozóan benyújtott engedélyezési kérelem értékelése azt mutatja, hogy a készítmény megfelel a 70/524/EGK irányelvben említett feltételeknek.
(4) A savasságot szabályozó "benzoesav" készítményt ezért ideiglenes jelleggel négyéves időtartamra engedélyezni kell.
(5) A takarmányozási tudományos bizottság kedvező véleményt adott a "savasságot szabályozó anyagok" csoportjába tartozó készítmény bizonyos feltételekkel hízósertéseknél való alkalmazásának biztonságosságáról.
(6) A kérelem értékelése azt mutatja, hogy bizonyos eljárásokra van szükség annak érdekében, hogy a munkavállalókat a "benzoesav" adalékanyag káros hatásai ellen megvédjék. Az ilyen védelmet azonban a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv alkalmazása biztosítja [3].
(7) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az e rendelet mellékletében említett, a "savasságot szabályozó anyagok" csoportjába tartozó "benzoesav" adalékanyag takarmány-adalékanyagként való alkalmazását a mellékletben meghatározott feltételekkel engedélyezik.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. május 21-én.